Ruotsissa Norrköpingissä voimakas räjähdys on ravistellut asuintaloa Hagebyn kaupunginosassa. Useiden ihmisten kerrotaan haavoittuneen lievästi.

Poliisi on vahvistanut, että kyseessä oli räjähde talon porraskäytävässä.

Ruotsin median mukaan tapauksen uskotaan liittyvän rikollisjengien väliseen sotaan. Poliisi ei ole kommentoinut motiivia.

Aftonbladet-lehden mukaan (siirryt toiseen palveluun) kohteena oli rikollisen "No Surrender" -moottoripyöräkerhon johtohahmo.

Räjähdys tapahtui tiettävästi rakennuksen toisessa kerroksessa noin kello kuudelta paikallista aikaa. Poliisi ja pelastuslaitos saivat hälytyksen kello 6.18.

– Se oli voimakas räjähdys. Olemme evakuoineet asukkaat portaikosta, pelastustoimen edustaja Lennart Ågren kertoi Aftonbladet-lehden mukaan (siirryt toiseen palveluun). Useat rakennuksen ikkunoista ovat särkyneet.

Räjähdys sytytti tulipalon, mutta pelastustyöntekijät ovat sammuttaneet sen.

Poliisi on tapahtumapaikalla ja on eristänyt alueen. Rikostekninen tutkinta on aloitettu.

Aftonbladet: Jengiä vastaan useita hyökkäyksiä

Aftonbladet kertoo, että "No Surrender" -ryhmää vastaan epäillään tehdyn useita näyttäviä väkivallantekoja.

Tällaisia olivat kaksoismurha yökerhon edustalla Norrköpingissä 5. joulukuuta, pommi-isku kerrostalon luona Linköpingissä 7. kesäkuuta ja räjähdys strippiklubilla Örebrossa 26. kesäkuuta.

Ruotsin televisio SVT kertoo (siirryt toiseen palveluun), että räjähdyksen kohteena olleessa asunnossa on kirjoilla 37-vuotias mies, jolla on tiettävästi vahva yhteys 5. joulukuuta yökerhon luona ammuttuun mieheen.

– En kutsuisi miestä johtohahmoksi, mutta ehdottomasti hän on kytköksissä tuohon maailmaan ja ryhmittymään. Siksi on erittäin todennäköistä, että räjähde oli tarkoitettu tälle miehelle. Ja silloin on tämä on täysin selvää jatkoa meneillään olevalle jengien välienselvittelylle, journalisti ja fd Veckansin rikostoimittaja Joakim Palmkvist sanoi SVT:lle.

Räjähdeiskut huolettavat Ruotsissa

Tapausta tutkitaan joko murhan yrityksenä tai yleisvaarallisena tuhotyönä.

Norrköpingin tapauksen taustoista ei ole vielä tietoa, mutta Ruotsia ovat järkyttäneet räjähteillä tehdyt iskut.

Vuonna 2019 maassa tehtiin kaikkiaan 257 tällaista iskua, kun edellisvuonna 2018 luku oli 162.

Rikolliset näyttävät ottaneen räjähteet välienselvittelyjensä välineeksi.

– Aiemmin näissä käytettiin käsikranaatteja. Nyt näemme, että niiden sijaan käytetään kotitekoisia panoksia aseina konflikteissa. Joko vahingoittamiseksi tai pelottelemiseksi, , operatiivinen päällikkö Stefan Hector Ruotsin poliisin kansallisesta Noa-yksiköstä sanoi Ruotsin televisiolle SVT:lle (siirryt toiseen palveluun).

– Tässä on uutta häikäilemättömyyttä, kun räjäytellään paikoissa, joissa ihmiset oleskelevat eikä välitetä heidän loukaantumisestaan.

Edellisen kerran Ruotsia järkyttivät räjähdykset Tukholman keskustassa viime viikolla, kun Östermalmilla räjähti asuintalossa. Keskiviikkona Ruotsin poliisi kertoi pidättäneensä (siirryt toiseen palveluun) yhden ihmisen räjähdyksestä epäiltynä.

Aihepiiristä aiemmin:

Poliisi Tukholman kerrostaloräjähdyksistä: Raja on ylitetty, tekijä ei välittänyt sivullisista uhreista 21.1.2020

Tukholmassa kaksi räjähdystä yöllä kerrostaloissa – yksi loukkaantunut 21.1.2020

Poliisi: Tukholman keskustassa tapahtuneessa räjähdyksessä ei viitteitä terrorismista 13.1.2020

Tukholman keskustassa ja Uppsalassa räjähdyksiä yön aikana 13.1.2020

Aiheesta muualla:

SVT: Explosion i bostadshus i Norrköping – flera skadade (siirryt toiseen palveluun) 22.1.2020

Aftonbladet: Kraftig explosion i bostadshus i Norrköping (siirryt toiseen palveluun) 22.1.2020